**NOTĂ INFORMATIVĂ**

**la proiectul Ghidului metodologic de întocmire a situațiilor financiare**

Proiectul Ghidului metodologic de întocmire a situațiilor financiare a fost elaborat în baza prevederilor art.11 alin.(2) al Legii contabilității nr.113-XVI din 27 aprilie 2007 (republicată în Monitorul Oficial al Republicii Moldova nr.27-34, 2004, art.61), Standardelor Naționale de Contabilitate, aprobate prin Ordinul Ministrului Finanțelor nr.118 din 06.08.2013 și altor reglementări contabile naționale, în scopul oferirii suportului metodologic entităților în procesul întocmirii situațiilor financiare, în contextul intrării în vigoare de la 1 ianuarie 2014 – cu titlu de recomandare și din 1 ianuarie 2015 - obligatoriu a noilor Standarde Naționale de Contabilitate și a Planului general de conturi contabile.

Obiectivul Ghidului metodologic constă în prezentarea modului de întocmire a situaţiilor financiare în baza unui studiu de caz convenţional.

Un capitol important al Ghidului metodologic îl reprezintă modelul Politicilor contabile ale entității care reprezintă principii, baze, convenţii, reguli şi practici specifice propuse de Standardele Naționale de Contabilitate care sunt alese, fundamentate și aplicate de o entitate la ţinerea contabilităţii şi întocmirea situaţiilor financiare, ţinîndu-se cont de particularităţile activităţii acesteia.

Formularele documentelor primare, registrelor contabile şi notelor la situaţiile financiare prevăzute în Ghidul metodologic au un caracter de recomandare şi pot fi modificate în funcţie de specificul activităţii şi necesităţile informaţional proprii ale entităţii.

Ghidul metodologic conține exemple de înregistrări contabile relevante activității entităților, care servesc ca bază pentru determinarea indicatorilor din situațiile financiare.

Capitolul 5 al Ghidului metodologic conține un model de situații financiare anuale complete, care întrunesc informaţii privind poziţia financiară, performanţa financiară, modificările capitalului propriu şi fluxurile de numerar ale entităţii pe o perioadă de gestiune.

Prin urmare, Ghidul metodologic va reprezenta un suport metodologic de o importanță incontestabilă în domeniul raportării financiare a entităților, prin aplicarea căruia se va asigura întocmirea corectă, clară și transparentă a situațiilor financiare.

**MINISTRU Anatol ARAPU**